El projecte de les platges del nord de Sagunt està pròxim a exposició pública
14 de desembre 2020

![](/media/n3gowo5j/87_c_img_2808.jpg)  

Este matí l'alcalde de Sagunt, Darío Moreno, ha participat en una reunió telemàtica amb la Directora General de la Costa i la Mar del Ministeri per a la Transició Ecològica i el Repte Demogràfic, Ana María Oroño. En esta reunió s'ha anunciat que la recuperació de les platges d'arena s'efectuarà sense elements fixos de gran envergadura. En la reunió també han estat presents el regidor delegat de platges, Roberto Rovira, el tinent d'Alcalde d’Almardà, Pepe Gil, i el president de l'Associació de veïns d’Almardà, José Girona. 

En este sentit, l'alcalde de Sagunt, Darío Moreno, ha assenyalat que rep els anuncis realitzats durant esta reunió amb la Direcció General de Costes amb moderat optimisme. **«Optimisme perquè veiem que per fi és una realitat este projecte que portàvem tant de temps esperant per a les nostres platges d’Almardà, Corinto i Malva-rosa. A més, amb un projecte que implica tornar a recuperar estes platges d'arena i fer-ho sense elements durs que pogueren alterar la morfologia de la platja i, d'altra banda, també en positiu que es comprometen a una actuació urgent este mateix any per assegurar l'accessibilitat de les nostres platges en la temporada d'estiu de 2021».** 

Cal assenyalar que en l'anterior reunió, va haver-hi diversos compromisos, d'una banda, crear una comissió de seguiment amb delegació de Costes de Castelló; i d'altra banda, que Costes de València intentaria que el contracte de manteniment de Costes servira per a mitigar l'efecte del fossat o gran escaló que existix actualment. 

Segons l'alcalde, en esta reunió, s'han plantejat totes estes peticions i s'ha fet una presentació dels elements bàsics d’ixe projecte que ja està a punt de ser sotmés a exposició pública. 

És un projecte de 17,7 milions d'euros que no tindrà dics ni espigons ni construccions dures i que farà una gran aportació d'arena que permetrà créixer les platges del nord de Sagunt i estabilitzar-les. També hi haurà un volum molt fort d'extracció de graves i pedres per poder recuperar l'arena i eliminar el fossat i el pendent de la platja que genera problemes de seguretat i accessibilitat al bany.  

**«Les sensacions són bones, guanyaríem en metres cúbics d'arena, de platja i de manera natural, sense construccions fixes»,** ha assenyalat Moreno. 

L'exposició pública serà prompte, potser abans de final de l'any 2020 o com a més tard durant la primera quinzena de gener, segons els han informat en la reunió. La declaració d'impacte ambiental, gràcies a no tindre elements durs, podria ser un poc més ràpida de l'esperat. 

Finalment, segons ha explicat l'alcalde, pel que fa al compromís d'actuació hi ha hagut un compromís ferm d'escometre les actuacions que permeten mitigar el fossat. Col·laboraran tant la delegació de Costes de Castelló com de València. **«És un pas avant. Hem rebut les notícies amb moderat optimisme i convocarem comissió especial de platges per a comunicar estes notícies».** 

D'altra banda, en haver sigut denegat el requeriment d'anul·lació presentat per l'Ajuntament de Sagunt ara s'està estudiant la presentació d'un recurs contenciós administratiu contra la licitació del projecte de la platja d'Almenara perquè tots dos s'executen d'una manera coordinada.​

*   [](http://www.facebook.com/sharer.php?u=https://aytosagunto.es/va/actualitat/el-projecte-de-les-platges-del-nord-de-sagunt-esta-proxim-a-exposicio-publica/ "Facebook")
*   [](http://twitter.com/share?url=https://aytosagunto.es/va/actualitat/el-projecte-de-les-platges-del-nord-de-sagunt-esta-proxim-a-exposicio-publica/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-projecte-de-les-platges-del-nord-de-sagunt-esta-proxim-a-exposicio-publica/ "Linked In")
*   [](mailto:?body=https://aytosagunto.es/va/actualitat/el-projecte-de-les-platges-del-nord-de-sagunt-esta-proxim-a-exposicio-publica/)